Jos toiveesi on kohottaa kuntoa, ehkä laihtua tai lisätä lihasmassaa, et tarvitse siihen superfoodia tai ravintolisiä. Hampurilaisenkin voit syödä. Asiantuntijan vinkeillä päämääräsi on lähempänä.

Kuntosalilla hikoilevalle on tyrkyllä kasapäin tuotteita ja pikaohjeita matkalla kohti hoikempaa olemusta tai muhkeampia lihaksia. Jos tähtäimessäsi ei ole kehonrakennuksen Suomen mestaruus, pääset huomattavasti helpommalla.

Jengi ei jaksa, vaan haluaa pikakeinoja päästäkseen kondikseen ja on hukassa. Petteri Lindblad

– Tietoa on niin paljon ja siihen on helppo hukkua. Sinun pitää vain omistautua kuntoilulle ja tehdä fiksuja valintoja arjessasi. Se on äärimmäisen johdonmukaista ja pitkäpiimäistä toimintaa. Jengi ei jaksa sitä, vaan haluaa pikakeinoja päästäkseen kondikseen ja on hukassa, Petteri Lindblad sanoo.

Hän on koulutukseltaan terveystieteiden maisteri, laillistettu ravitsemusterapeutti ja Personal Trainer.

Työssään hän yhä usemmin muistuttaa asiakkaitaan yksinkertaisista perusasioista.

Miten tärkeää oikeaoppinen ravinto on kuntoliikkujalle?

– Ravitsemus on vain ja ainoastaan yksi tekijä. Jos liikut, niin harjoittelu, lepo ja ravinto muodostavat pyhän kolminaisuuden. Jos treenaat kovaa ja lepäät hyvin, voit päästä hyvään kuntoon ilman että ravitsemus on tiptop.

Syömisen ei tarvitse olla tiukkapipoista hiilaritaulukon tutkailua.

– Jos haluaa kiinteytyä, hyvää kuntoa, lihaksia ja terveyttä, ihan perusruokavalio antaa riittävät rahkeet hyviin treenituloksiin. Vaikka söisikin välillä roskaruokaa ja karkkia sekä kävisi hampurilaisella, ei se estä hyvien tulosten syntymistä.

Petteri Lindblad ylistää suomalaista ruokavaliota.

– Se on hyvin pitkälle liikuntaharjoituksia tukevaa. Syömme aika paljon proteiineja, runsaasti hiilihydraatteja ja rasvoja.

– Et tarvitse kallista superfoodia.

AOP

Vatsa täynnä vai tyhjänä treeneihin?

Kuntoilemaan ei kannata lähteä suoraan ruokapöydästä. Siitä ei saa lisäpotkua suoritukseen.

– Ihmisen täytyy saada ravinnostaan proteiineja tasaisesti 3-4 tunnin välein pitkin päivää. Proteiinin on oltava laadultaan hyvää ja sitä on saatava riittävästi.

Jos kuntoilijan salitreenit alkavat kello 17 ja hän on syönyt lounaan kello 12, syömisväli on Lindbladin mukaan liian pitkä.

Jos vatsa kurnii nälästä, seurauksena voi olla, että harjoituksen teho laskee, eivätkä energiat riitä loppuun saakka.

Pitääkö ahmia kananmunia, raejuustoa ja rahkaa tunteakseen olevansa kuntoilun ytimessä?

– Riippuu tavoitteesta. Jos haluat olla Suomen mestari kehonrakennuksessa, niin sinun pitää ahmia niitä.

– Jos haluat liikunnasta hyvää oloa, hyvää kuntoa ja terveyttä, niin sinun ei tarvitse miettiä palautusjuomia tai kananmunien ahmimista, vaan syöt terveellisesti ravitsemussuositusten mukaan aivan tavallista ruokaa.

Tekeekö palautusjuomapullo ihmisestä saliuskottavan?

Petteri Lindblad ei ole ainoa Persnal Trainer, joka liputtaa normaalin ruoan puolesta, eikä tuputa palautusjuomia kuntosalilla kävijälle.

Tavallinen kuntosaliliikkuja ei tarvitse palautusjuomaa eikä minkään sortin lisäravinteita. Petteri Lindblad

– Uusimman tutkimustiedon mukaan palautusjuoman hyöty treenin jälkeen on hyvin kyseenalainen. Tavallinen kuntosaliliikkuja ei tarvitse palautusjuomaa eikä minkään sortin lisäravinteita.

Huippu-urheilija on eri asia.

– Siellä pienetkin marginaalit ratkaisevat. Palautusjuomalla tai proteiinilisällä on merkitystä silloin, kun halutaan viilata tulos huippuunsa.

AOP

Pitääkö kuntosalitreenin jälkeen kiirehtiä niin sanotusti tankkaamaan, jotta lihakset saavat rakennusaineensa?

– Se on ihan höpöhöpöä. Tavallisella kuntoilijalla ei ole minkäänlaista kiirettä tai hengenhätää syödä välittömästi treenin jälkeen. Kunhan muistaa oikean ruokarytmin. Se on eduksi lihasten kasvulle ja kunnon kehittymiselle, eikä nälkä kasva sairaalloisen suureksi.

Illan ryhmäliikuntatunnin jälkeen sinulla on sudennälkä. Päätät olla syömättä mitään, juoda vain vettä jotta laihdut. Tepsiikö?

– Hyvä tapa huijata itseä. Jos pidät itseäsi jatkuvasti sudennälässä, on varmaa että se kostautuu ennemmin tai myöhemmin. Jos haluat laihduttaa, niin kaikista paras keino on syödä paljon ja pitää nälkä loitolla.

Petteri Lindblad neuvoo kuitenkin välttämään liiallista herkuttelua. Ruokailu vaatii suunnittelua.

– Ihmiset syövät vääränlaista ruokaa ja väärään aikaan. Ruoan määrä ei ole ongelma, mutta laatu usein on. Myös laihduttajalle 3-4 tunnin ruokaväli sopii hyvin.

Mikä meni pieleen? Miksi tulosta ei synny, paino putoa tai hauis kasva?

– On kysymys aivan perusasioista. On nukuttava tarpeeksi. Täytyy treenata useita kertoja viikossa ja niin, että lihakset huutavat hoosiannaa.

Ihmiset uskovat aivan hölöhölöjuttuja ja sitten ei kehitytä, vaan sairastutaan. Petteri Lindblad

– Ihmiset uskovat aivan hölöhölöjuttuja ja sitten ei kehitytä, vaan sairastutaan, tai ollaan ylikunnossa. Monet haluavat löytää oikotien. Mutta oikotietä ei ole.